लिगको मार्केटिङ, ब्रोडकास्टिङ, डिजिटल र टिकेटिङ अधिकार १ करोड ९७ लाखमा बिक्री
अखिल नेपाल फुटबल संघ (एन्फा) ले सहिद स्मारक लिगको मार्केटिङ, ब्रोडकास्टिङ, डिजिटल र टिकेटिङ अधिकार एक करोड ९७ लाख रुपैयाँमा एमडीएसी स्पोर्ट्स प्रालिलाई बिक्री गरेको छ ।
काठमाडौँ — अखिल नेपाल फुटबल संघ (एन्फा) ले सहिद स्मारक लिगको मार्केटिङ, ब्रोडकास्टिङ, डिजिटल र टिकेटिङ अधिकार एक करोड ९७ लाख रुपैयाँमा एमडीएसी स्पोर्ट्स प्रालिलाई बिक्री गरेको छ ।‘ए, बी र सी डिभिजन लिगको टाइटल स्पोन्सरबाहेक मार्केटिङ, ब्रोडकास्टिङ, डिजिटल र टिकेटिङसम्बन्धी सम्पूर्ण अधिकार एमडीएसी स्पोर्ट्सलाई भ्याटबाहेक १ करोड ९७ लाखमा दिने निर्णय गरिएको छ,’ एन्फाका महासचिव किरण राईले सोमबार पत्रकार सम्मेलनमा भने, ‘यो सम्झौता यही एक सिजनका लागि हो ।’ सम्झौता–पत्रमा महासचिव राई र एमडीएसी स्पोर्ट्सका सीईओ (प्रमुख कार्यकारी अधिकृत) अर्जुन घिमिरेले हस्ताक्षर गरे ।निर्णय प्रक्रियाबारे महासचिव राईले भने, ‘हामीले टिकेटिङ १ करोड ५० लाख, मार्केटिङ १ करोड ५० लाख र ब्रोडकास्टिङ ६० लाख रुपैयाँ न्युनतम रकम तोकेका थियौं तर त्यसमा कुनै टेण्डर परेन । फेरि ७ दिनको सूचना दिएर टेण्डर निकाल्दा हन्ड्रेड स्पोर्ट्सले भ्याटसहित १ करोड ५० लाख (सबैका लागि) हालेको थियो तर न्यूनतमभन्दा पनि थोरै भएपछि स्थगित गरियो । त्यसपछि छलफल गरेर सबैलाई खुला गर्दै सबभन्दा बढी बोलकबोल गर्नेलाई दिने गरी तीने सूचना निकाल्यौं, जसमा दुई कम्पनी (एमडीएसी र हन्ड्रेड स्पोर्ट्स) ले प्रस्ताव हालेका थिए । र, सबैभन्दा बढी प्रस्ताव गरेको एमडीएसीलाई मूल्यांकन समितिको सिफारिसअनुसार छनोट गर्ने नर्णय गरिएको हो ।’ उनका अनुसार हन्ड्रेड स्पोर्ट्सले भ्याटसहित १ करोड ८६ लाख दिने प्रस्ताव गरेको थियो ।ए डिभिजन लिग फागुन १९ गते सुरु हुँदै छ । यसपालि ‘डबल लिग’ का आधारमा १४ क्लबले कुल १ सय ८२ खेल खेल्ने छन् । दशरथ रंगशाला, च्यासल रंगशाला र एन्फा कम्प्लेक्स मैदानमा असारसम्म चल्ने लिगका लागि एमडीएसीले दिएको रकम थोरै भएन ? महासचिव राईको जवाफ थियो, ‘नेपाली फुटबलको मूल्य (रु.१ करोड ९७ लाख) यतिमात्रै होइन । दुःखका साथ भन्नुपर्दा सस्तो भयो । हाम्रो तयारी राम्रो भएन । कहिले क्लबसँग त कहिले कोसँग समस्या भइरह्यो । हाम्रा लागि पाठको रूपमा रह्यो ।’उनले थपे, ‘पहिला टिकेटिङ अधिकार १ करोडमा बिक्री गरिएकामा हालसम्म ६० लाखमात्रै आएको छ । बाँकी ४० लाखको टुंगो छैन । ब्रोडकास्टिङको पनि सबै पैसा आएको छैन । किचलो छ । तर, यसपालि पैसा नआउने भन्ने हुँदैन । सम्झौताको आधा रकम आइसक्यो । आधा रकमको बैंक ग्यारेन्टी पनि आइसक्यो ।’एमडीएसीका सीईओ घिमिरेले भने, ‘हामी स्पोर्ट्स कम्पनी हौं । यहाँ लिगलाई सभ्य र भव्य रूपले हेर्ने व्यवस्था गर्नका लागि आएका छौं । अन्तिम समयमा लिग सफल पार्न आएका हौं । राष्ट्रिय गौरवको चिजलाई अगाडि बढाउनुपर्छ । यसलाई सफल बनाउने प्रयास गर्नेछौं ।’एमडीएसीले ब्रोडकास्टिङ र डिजिटल अधिकार स्पेस ४के टेलिभिजनलाई बिक्री गरेको छ । स्पेस ४केका प्रमुख दिनेशकुमार शाहीका अनुसार ए डिभिजन लिगका कम्तीमा आधा खेल (९१) टेलिभिजनमा प्रत्यक्ष प्रसारण गर्नेछ भने बाँकी ९१ खेलको पनि आफ्नो डिजिटल प्लेफर्मममा प्रसारण हुनेछ । 